เลขาธิการ กกต. ยอมรับเลือกตั้งล่วงหน้าพื้นที่นนทบุรี เป็นความผิดพลาดของเจ้าหน้าที่ประจำหน่วยเลือกตั้ง กรอกรหัสหน้าซองผิด 100 คนแรก พร้อมยืนยันไม่กระทบสิทธิ
นายแสวง บุญมี เลขาธิการคณะกรรมการการเลือกตั้ง (กกต.) กล่าวถึงปัญหาที่เกิดขึ้นระหว่างการลงคะแนน ที่มีประเด็นทางสื่อโซเชียลภายในหน่วยเลือกตั้งพื้นที่นนทบุรี กรณีซองใส่บัตรลงคะแนน ที่จะส่งไปตามเขตต่างๆ ของผู้มีสิทธิ์ไม่ตรงกับรหัสไปรษณีย์ เรื่องนี้ เลขาธิการ กกต. อธิบายว่า หน้าซองจะจ่าไปถึงประธานกรรมการการเลือกตั้งในจังหวัดของผู้มีสิทธิ์เลือกตั้ง บรรทัดต่อมาจะเป็นเขตเลือกตั้ง และจะมีรหัส 5 หลักในการส่งซองลงคะแนน ซึ่งคล้ายรหัสไปรษณีย์ แต่ยืนยันว่าไม่ใช่รหัสไปรษณีย์ของผู้มีสิทธิ์เลือกตั้ง โดยรหัส 2 ตัวแรก เป็นรหัสจังหวัด และรหัส 3 ตัวท้ายเป็นรหัสเขตเลือกตั้ง อีกทั้งผู้มีสิทธิ์เลือกตั้งไม่ได้กรอกเอง แต่จะเป็นเจ้าหน้าที่ประจำหน่วยเลือกตั้งเป็นผู้กรอก ซึ่งความผิดพลาดที่เกิดขึ้น ยอมรับเป็นความผิดพลาดของเจ้าหน้าที่ประจำหน่วยเลือกตั้ง และเกิดความผิดพลาดไป 1 ชม.แรก ลงคะแนนไปประมาณ 100 คน ซึ่งได้มีการแยกหีบออกไปแล้ว เพื่อทำการคัดแยกในช่วงปิดหีบต่อไป โดยได้นำหีบบัตรใบใหม่มารับซองลงคะแนนแทน เลขาธิการ กกต. ยืนยันว่าความผิดพลาดที่เกิดขึ้น ไม่กระทบสิทธิของประชาชนที่ออกเสียงลงคะแนน ทั้งแบบแบ่งเขต และแบบบัญชีรายชื่อ ซึ่งสามารถส่งบัตรไปตรงตามเขตของผู้มีสิทธิได้อย่างแน่นอน ซึ่งผู้มีสิทธิลงคะแนนให้พรรคการเมืองไหน ก็จะได้คะแนนตามที่ลงอย่างนั้น ทั้งนี้ จะมีการตรวจสอบเป็นเหตุจงใจหรือประมาทของเจ้าหน้าที่ต่อไป แต่เชื่อมั่นว่าเจ้าหน้าที่ทุกคนปฏิหน้าที่ด้วยความสุจริต โดยได้กำชับไปยังทุกหน่วยเลือกตั้งให้เพิ่มความเข้มงวดในเรื่องนี้ เพื่อสร้างความมั่นใจให้กับประชาชน และเชื่อว่าวันที่ 14 พ.ค. จะไม่มีเหตุเช่นนี้อีก เพราะเป็นหน่วยเลือกตั้งปกติ